Jann Sjursen (KRF), 1999-02-04:
Kristeligt Folkeparti har med vort forslag om at nedsætte en værdikommission ønsket at fremme en bred folkelig debat og også bevidstgørelse om værdier.
Jeg tør måske vove at påstå, at vi i hvert fald er lykkedes med at få en debat, også en bred debat her i Folketinget i dag.
Den synes jeg på mange måder har været velgørende, selv om jeg må konstatere ved debattens afslutning, at der ikke umiddelbart i Folketinget findes et flertal for vort konkrete forslag om nedsættelse af en værdikommission, og selv om jeg meget håber på, at ikke mindst partiet Venstre efter at have tygget lidt på sagen vil finde ud af, at der faktisk kan ske noget godt med en værdikommission. Jeg vil godt give udtryk for, at jeg er glad for, at ordførerne generelt har været enige med Kristeligt Folkeparti i, at værdidebatten er vigtig, og at vi har brug for den, og jeg synes også, at mange ordførere har bidraget med vægtige indlæg i debatten begyndende med statsministeren. Jeg vil godt understrege, at værdikommissionen aldrig har været og ikke er et mål i sig selv for Kristeligt Folkeparti, den er kun et middel.
Vi tror på baggrund af de norske erfaringer, at også en dansk værdikommission vil kunne sparke debatten i gang og være med til at holde den levende, og specielt det sidstnævnte er efter min mening nødvendigt, også hvis vi ser på, hvordan debatten har forløbet i de seneste måneder.
Der er værdidebat, men det bliver somme tider lidt spredt fægtning.
I sidste folketingssamling spurgte jeg statsministeren om - det var i spørgsmål nr. S 237 - hvilke initiativer statsministeren havde tænkt sig at sætte i værk for at rejse en værdidebat i Danmark.
Svaret på det spørgsmål var, at regeringen mener, at en værdidebat skal styrkes med udgangspunkt i konkrete tiltag og brede debatter, som for alvor engagerer den brede befolkning.
Jeg havde naturligvis på den baggrund håbet, at regeringen i dag kunne støtte Kristeligt Folkepartis forslag om bare et konkret tiltag, nemlig nedsættelsen af en værdikommission.
For det er vel i virkeligheden foreløbig et af de mest konkrete forslag, der er stillet for at styrke værdidebatten.
Her savner jeg måske nogle af de konkrete forslag, som regeringen selv har tænkt på i den sammenhæng.
når de skulle kommentere titlen på vores kommission, værdikommissionen.
Det lyder selvfølgelig utrolig støvet, og som om endnu et sammenrend af eksperter skal sidde og kloge i det.
Kloge hoveders bidrag i debatten ser vi nu gerne fra Kristeligt Folkepartis side, men vores intentioner med værdikommissionen har, vil jeg godt understrege endnu en gang, altså først og fremmest været, at den skulle være en katalysator for en bred folkelig debat. Vi har altså på ingen måde ønsket at parkere værdidebatten i en kommission, men vi tror, at debatten vil blive endnu rigere med en kommission end uden.
Jeg tror også, at en værdikommission vil kunne udfordre Folketingets partier i værdidebatten.
Vi må nok indrømme, at det oftest ser ud, som om politik kun er en kamp om kroner og øre, teknik og økonomi, men det er jo dybest set en kamp om værdier, en kamp om, hvilke grundlæggende værdier der skal præge vores samfund.
Og lige så lidt som vi kan parkere den etiske debat om genteknologiens muligheder i forhold til mennesket i Det Etiske Råd, lige så lidt kan vi parkere den brede værdidebat i en værdikommission. Som lovgivere er vi værdiformidlere.
Det er jo også derfor, vi ofte taler om konkret lovgivnings signalværdi.
Det er en rolle som værdiformidlere, vi ikke bare må være bevidste om, men som vi også må stille krav til på en sådan måde, at vi forsøger at tydeliggøre de værdier, vi står for hver især, og forhåbentlig også tydeliggøre det på en sådan måde, at det synes at være synligt i de handlinger, i den lovgivning, som vi vedtager.
Vi ønsker fra Kristeligt Folkepartis side at være med
til at gøre op med det traditionelle vækstbegreb, hvor højeste værdinorm er det, der kan betale sig, og hvor vi hver især reduceres til kunder i markedet.
Markedet og markedsøkonomien har sin styrke, men vi må ikke glemme, at markedet ikke viser omsorg, at markedet ikke tager særlige hensyn til de svageste eller til vores naturkapital.
Markedet efterspørger bare købekraft.
Mennesket er imidlertid mere end købekraft på to ben.
Mennesket er unikt skabt med ånd, sjæl og legeme, skabt til at leve i fællesskab og til at forvalte det betroede.
Skal det nemlig lykkes at skabe et værdifuldt samfund, må vi lægge vægt på respekten for det enkelte menneske og det enkelte menneskes evne til at tage ansvar for eget og også andres liv. Folketinget kan selvfølgelig ikke lovgive om, at alle danskere skal have mindst en ven eller nabo at tale sammen med.
Det er noget, vi selv afgør.
Noget af det, der har den mest grundlæggende betydning for os, er ikke desto mindre f.eks. det at have en ven nu at tale med. Selv om vi ikke kan lovgive om det, kan vi alligevel skabe nogle rammer, der kan være med til at gøre livet mere værdifuldt for os.
Folketinget kan godt være med til at give forældre mere tid til deres børn gennem f.eks. orlovsordninger, ret til deltidsarbejde, eller hvad vi hver især måtte have af bud på de områder.
Vi kan også forbedre forældres handlemuligheder og understrege deres ansvar som forældre.
Så selv om vi ikke kan og ikke skal træffe valget for den enkelte borger, ja, så kan vi give mere plads til livet, også livet i de nære fællesskaber.
I bemærkningerne til beslutningsforslaget skriver vi, at værdikommissionen selv skal forsøge at formulere mulige svar på spørgsmål om, hvilke værdier der kan præge samfundsudviklingen og lovgivningen i det næste årtusinde.
Det er jo en væsentlig udfordring for os alle og ikke bare for en værdikommission.
Vort land har i mange år været præget af en kristen enhedskultur, og kristendommen har stadig en afgørende betydning for vores kultur.
Men samfundet ser anderledes ud, og der er også i dag mange forskellige kulturer og holdninger og også religiøse overbevisninger.
Så meget desto mere er det vores opfattelse, at vi har brug for at forny det fælles fundament, det fælles grundlag, der limer os sammen som folk, og vi tror altså, at en værdikommission med den debat, den vil kunne kaste af sig, vil kunne være med til at kitte os alle sammen bedre sammen. Jeg vil godt sige tak til Folketingets partier for den positive modtagelse, forslaget har fået.
Det, der var intentionen med vort forslag, var nemlig at prøve at sætte fokus på, hvordan vi kan få skabt en værdidebat, hvordan vi på ny kan besinde os på, hvad det er for nogle værdier, der skal præge vort samfund, også i det næste årtusinde. Vi får se, om det bliver med eller uden en værdikommission, at debatten skal foregå.